<classify> MAKAMU wa Rais, Samia Suluhu Hassan amegoma kuzindua stendi kuu mpya ya Maili Moja wilayani Kibaha mkoani Pwani hadi pale atakapojiridhisha kutokana na malalamiko aliyoyapata juu ya stendi hiyo.Alifikia hatua hiyo wakati alipokwenda kuizindua stendi iliyojengwa na Halmashauri ya Mji wa Kibaha wakati wa ziara yake ya kutembelea mkoa huo kujionea shughuli za maendeleo.Samia amesema, amesikia minongono juu ya stendi hiyo hivyo kwa leo hatoweza kuizindua hadi pale watakapopata ukweli, hata hivyo hakuweka wazi ni jambo gani.Kwa leo sitaizindua stendi hii hadi baada ya wiki mbili au tatu na jiwe la msingi libaki hivyo hivyo wala msiliguse hadi nitakapokuja mimi mwenyewe, amesema Samia.Alisema kikubwa ni kuondoa wasiwasi uliopo kwani hakuna cha kuficha na serikali ya Chama Cha Mapinduzi CCM kina uwazi na ukweli.Hili tutalizungumza na mkuu wa mkoa, mkuu wa wilaya, mkurugenzi na viongozi wengine lakini shughuli ziendelee ili tumalize wasiwasi uliopo lakini tunawapongeza kwa kazi nzuri waliyofikia, amesema Samia.Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo amsema, walipata mkopo nafuu wa Benki ya Dunia kiasi cha dola za Marekani milioni 255.Jafo alisema fedha hizo ni kwa ajili ya kuendeleza miji 18 nchini kwa lengo la kuboresha kwa kujenga stendi, barabara ambapo lami inayojengwa ina uwezo wa kudumu kwa kipindi cha miaka 20.Alisema kuwa stendi zingine zinajengwa kwenye miji ya Bariadi, Njombe na Songea ambapo zilizokamilika ni Mpanda, Songea Mjini, Singida, Korogwe na Iringa.Katika ujenzi huu kuna wataalamu ambao wanafuatilia na kuna hasi na chanya na changamoto za kibinadamu, alisema Jafo.Mkurugenzi wa Halmashauri ya Mji Kibaha, Jenifa Omolo amesema, stendi hiyo ina uwezo wa kuingiza mabasi 400 makubwa kwa siku, na kwamba, kwa wakati mmoja ina uwezo wa kupokea mabasi 24.Omolo amesema, stendi hiyo ina majengo ya mabanda 10 ya mawakala wa mabasi, sehemu ya kupaki pikipiki, sehemu ya kupaki teksi, mgahawa, jengo la utawala na wafanyabiashara ndogondogo.Stendi hii mpya ambayo imegharimu kiasi cha shilingi bilioni 2.9 ambapo mkandarasi kalipwa kiasi cha shilingi bilioni 2.7 tumefanikiwa kuongeza makusanyo kutoka laki tisa kwa siku hadi Sh milioni 1.6, alisema Omolo.  <topic>: KITAIFA 